Dissipline: Aanbidding » Somerstrand Gemeente
Ons assosieer die woord aanbidding, worship, gewoonlik met godsdiens en 'n erediens. Maar aanbidding kan natuurlik ook gevind word in die lewe van agnostici, selfs ateïste. Adele Calhoun skrywe: "The simple truth is that everybody looks to something or someone to give their lives meaning" (Spiritual Disciplines Handbook 2005: 45). Die dinge waarvoor ons lief is, die dinge wat ons waardeer, die dinge wat ons op fokus het 'n groot impak op ons. Dit gee aan ons lewens betekenis. En dit bepaal wie ons ten diepste is.
Sommige mense het 'n groot klem op onafhanklikheid – en sal alles in hulle vermoë doen om dit te verseker: die tipe werk wat hulle doen, die plek waar hulle bly, die instrumente waarin hulle belê, die verhoudinge wat hulle sal najaag of toelaat in hulle lewe.
Sommige sal hulle lewe gee vir ander se goedkeuring, of om sukses te behaal in die loopbaan wat hulle gekies het, of sal fokus op dinge wat hulle gelukkig maak, of beheer gee in die lewe. En sommige sal fokus op mag, hoe om dit te kry, en hoe om dit te behou.
Ons mag miskien nie hierdie dinge as aanbidding beskou nie, maar dit is in wese wat dit is! Dit is die dinge wat ons dag bepaal, dit is wat ons uit die bed kry in die oggend en wat ons aan die gang hou deur die dag.
Ware aanbidding, as 'n geestelike gewoonte, beteken daarom nie in die eerste plek dat ons kerk toe gaan op 'n Sondag nie. Dit gebeur wanneer ons God eerste plaas in ons lewe. Dit gebeur wanneer wat God vir ons sê, deur sy Gees en sy Woord, vir ons meer beteken as wat ander sê. Dit beteken om God hoër te ag as enigiets anders in ons lewe.
Ware aanbidding is om jou in te stel om God te ken en lief te hê op jou eie unieke manier. Kies hierdie week een of meer van die volgende oefeninge om jou aanbidding van God te verdiep:
Skryf 'n brief (of lied) aan God om jou liefde en waardering vir Hom uit te spreek.
Spandeer elke oggend 10 minute om oor die goed en sleg van die vorige dag na te dink. Vra jouself, waar het ek God ervaar in my dag? Sê dan vir Hom dankie en aanbid Hom vir wat Hy vir jou doen.
Maak 'n uur afspraak met God. Vat 'n stuk papier en skryf bo-aan die vraag: "Wat beteken vir my die meeste?" Skryf jou antwoord daaronder. Beantwoord die vraag dan uit die hoek van ander: "Wat sal jou kinders, jou maat, jou kollegas, jou familie, jou gemeentevriende … en God dink: 'Wat beteken vir jou die meeste?'". Vergelyk dan jou eie antwoorde met die van die ander. Watter ooreenkomste en watter verskille is daar? Wat sien jy van jouself raak deur hulle oë? Vra dan vir jouself af: "Hoe moet ek my aanbidding verander?"